CELEX: 32017R1410
Language: sk
Date: 2017-08-02 00:00:00
Title: Nariadenie Komisie (EÚ) 2017/1410 z 2. augusta 2017, ktorým sa mení príloha II a III k nariadeniu Európskeho parlamentu a Rady (ES) č. 1223/2009 o kozmetických výrobkoch (Text s významom pre EHP )

3.8.2017   
               
               
                  SK
               
               
                  Úradný vestník Európskej únie
               
               
                  L 202/1
               
            NARIADENIE KOMISIE (EÚ) 2017/1410
      z 2. augusta 2017,
      ktorým sa mení príloha II a III k nariadeniu Európskeho parlamentu a Rady (ES) č. 1223/2009 o kozmetických výrobkoch
      (Text s významom pre EHP)
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (ES) č. 1223/2009 z 30. novembra 2009 o kozmetických výrobkoch (1), a najmä na jeho článok 31 ods. 1,
      keďže:
      
                  (1)
               
               
                  Vedecký výbor pre bezpečnosť spotrebiteľov (VVBS) dospel vo svojom stanovisku z 26. – 27. júna 2012 (2) k záveru, že 3- a 4-(4-hydroxy-4-metylpentyl)cyklohex-3-énkarbaldehyd (HICC) (názov podľa INCI hydroxyisohexyl 3-cyclohexene carboxaldehyde), 2,6-dihydroxy-4-metylbenzaldehyd (atranol) a 3-chlór-2,6-dihydroxy-4-metylbenzaldehyd (chloratranol) by sa nemali používať v kozmetických výrobkoch, keďže ide o alergénne vonné látky, ktoré v posledných rokoch spôsobili najväčší počet prípadov kontaktných alergií.
               
            
                  (2)
               
               
                  V dôsledku toho existuje potenciálne riziko pre ľudské zdravie, a tieto látky by mali byť preto v kozmetických výrobkoch zakázané.
               
            
                  (3)
               
               
                  Látka HICC je upravená v položke 79 prílohy III k nariadeniu (ES) č. 1223/2009, v ktorej sa stanovuje, že jej prítomnosť sa musí uviesť v zozname zložiek uvedenom v článku 19 ods. 1 písm. g) uvedeného nariadenia, ak jej koncentrácia prekročí 0,001 % v nezmývateľných výrobkoch a 0,01 % v zmývateľných výrobkoch: Keďže sa má látka HICC v kozmetických výrobkoch zakázať, je potrebné túto položku vypustiť.
               
            
                  (4)
               
               
                  Vedecký výbor pre bezpečnosť spotrebiteľov v stanovisku z 26. – 27. júna 2012 uviedol, že atranol a chloratranol sú prírodné zložky výťažkov z konárnika slivkového (Evernia prunastri) a z konárnika otrubového (Evernia furfuracea), regulované v položke 91 a 92 prílohy III k nariadeniu (ES) č. 1223/2009.
               
            
                  (5)
               
               
                  Je vhodné ustanoviť primerané lehoty, aby sa odvetvie mohlo prispôsobiť novým zákazom, a z tohto dôvodu už neuvádzať na trh alebo nesprístupňovať na trhu dotknuté výrobky, ktoré obsahujú jednu alebo viacero zakázaných látok. Pri určovaní týchto lehôt by sa malo náležite zohľadniť aj potenciálne riziko týchto výrobkov pre ľudské zdravie. Obmedzenie pre látku HICC stanovené v položke 79 prílohy III k nariadeniu (ES) č. 1223/2009 by sa malo uplatňovať, až kým nebude zakázané sprístupňovanie výrobkov obsahujúcich túto látku. Vypustenie uvedenej položky by sa preto malo odložiť.
               
            
                  (6)
               
               
                  Predovšetkým pre mimoriadne zložitý a zdĺhavý postup v prípade zmeny zloženia vonných látok a výhradám spotrebiteľov voči zmenám olfaktorických vlastností vonných látok je potrebné podnikom na prispôsobenie výrobkov poskytnúť dlhšiu lehotu ako obvykle. Prejavy kontaktných alergií na vonné látky sú obvykle obmedzené na kožu. Spotrebitelia s kontaktnými alergiami na vonné látky sú si často vedomí, že parfumované výrobky neznášajú, a preto sa im môžu vyhnúť.
               
            
                  (7)
               
               
                  Príloha II a III k nariadeniu (ES) č. 1223/2009 by sa preto mala zodpovedajúcim spôsobom zmeniť.
               
            
                  (8)
               
               
                  Opatrenia stanovené v tomto nariadení sú v súlade so stanoviskom Stáleho výboru pre kozmetické výrobky,
               
            PRIJALA TOTO NARIADENIE:
      Článok 1
      Príloha II a III k nariadeniu (ES) č. 1223/2009 sa týmto mení v súlade s prílohou k tomuto nariadeniu.
      Článok 2
      Od 23. augusta 2019 sa na trh Únie nesmú uvádzať kozmetické výrobky, ktoré obsahujú jednu alebo viacero látok zakázaných týmto nariadením.
      Od 23. augusta 2021 sa na trhu Únie nesmú sprístupňovať kozmetické výrobky, ktoré obsahujú jednu alebo viacero látok zakázaných týmto nariadením.
      Článok 3
      Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
      Bod 2 prílohy sa uplatňuje od 23. augusta 2021.
      
         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 2. augusta 2017
         
            
               Za Komisiu
            
            
               predseda
            
            Jean-Claude JUNCKER
         
      
      
         (1)  Ú. v. EÚ L 342, 22.12.2009, s. 59.
      
         (2)  SCCS/1459/11.
      
         PRÍLOHA
         Prílohy II a III k nariadeniu (ES) č. 1223/2009 sa menia takto:
         
                     1.
                  
                  
                     V prílohe II sa v tabuľke dopĺňajú tieto tri položky:
                     
                                 Referenčné číslo
                              
                              
                                 Identifikácia chemickej látky
                              
                           
                                 Chemický názov/INN
                              
                              
                                 CAS číslo
                              
                              
                                 EC číslo
                              
                           
                                 a
                              
                              
                                 b
                              
                              
                                 c
                              
                              
                                 d
                              
                           
                                 „1380
                              
                              
                                 3- a 4-(4-hydroxy-4-metylpentyl)cyklohex-3-énkarbaldehyd (HICC) (*1)
                                 
                              
                              
                                 51414-25-6/
                                 31906-04-4/
                              
                              
                                 257-187-9/
                                 250-863-4/
                              
                           
                                 1381
                              
                              
                                 2,6-dihydroxy-4-metylbenzaldehyd (atranol) (*1)
                                 
                              
                              
                                 526-37-4
                              
                              
                                 —
                              
                           
                                 1382
                              
                              
                                 3-chlór-2,6-dihydroxy-4-metylbenzaldehyd (chloratranol) (*1)
                                 
                              
                              
                                 57074-21-2
                              
                              
                                 —
                              
                           
               
                     2.
                  
                  
                     V prílohe III sa v tabuľke vypúšťa položka 79.
                  
               
            (*1)  Od 23. augusta 2019 sa na trh Únie nesmú uvádzať kozmetické výrobky, ktoré obsahujú túto látku. Od 23. augusta 2021 nesmú byť sprístupnené na trhu Únie kozmetické výrobky, ktoré obsahujú túto látku.“